Sanitat millora la comunicació amb els pacients implementant nous tràmits electrònics
2025-07-24

La Conselleria de Sanitat ha implementat en aquests dies nous tràmits electrònics per a millorar la comunicació amb els ciutadans. Aquestes millores suposen l’ampliació dels tràmits telemàtics que ja es poden realitzar per a facilitar, en tot allò possible, l’atenció als ciutadans que hagen de posar-se en contacte amb els seus centres. Aquestes millores s’emmarquen dins de les mesures que la Conselleria està adoptant per la Covid-19, vetlant sempre per la salut de les persones.

Tal com han informat des de la pròpia Conselleria i des de la Secretaria Autonòmica d’Eficiència Tecnològica, concretament des de la Direcció General Planificació, Eficiència Tecnològica i Atenció al Pacient, s’han implantat ja els següents tràmits:

-Tràmits telemàtics que permeten actualitzar les dades de la targeta sanitària (SIP) sense haver de desplaçar-se als centres de salut, a través de l’enllaç http://www.san.gva.es/web/dgcal/solicitud-actualizacion-de-datos-sip-certificado-digital-o-clave

– El formulari alternatiu al tràmit telemàtic per a actualitzar les dades de la targeta sanitària (SIP) als ciutadans que no disposen certificat electrònic, a través de l’enllaç http://www.san.gva.es/web/dgcal/formulario-de-contacto

– Es pot sol·licitar cita prèvia telefònica des de l’App GVA+Salut amb l’enllaç http://www.san.gva.es/cita_previa/citaprevia_cas.html

– S’ha incorporat en “Història de Salut Electrònica” la possibilitat de descarregar els comunicats de baixa (IT), a través de l’enllaç http://www.san.gva.es/web/portalhse/inicio

– Es dona la possibilitat d’enviament al ciutadà del certificat de salut escolar i altres documents de manera segura a través de la plataforma transit posada a la disposició dels professionals sanitaris, des de l’enllaç https://transit.san.gva.es/owncloud/index.php/login

A més, ja es realitza la dispensació de medicaments només amb la targeta sanitària, eliminant l’obligatorietat de la fulla de tractament i el codi personal, estan treballant en el tràmit telemàtic per a poder sol·licitar també la cita prèvia a través de la web de la Conselleria i, finalment, es realitza la prolongació personalitzada dels documents que així ho requerisquen.